במבצע מסובך הצילה רופאת הסוסים של משרד החקלאות סוסה מבית אורן שנפצעה במהלך השריפה. הסוסה שנפצעה וטופלה במקרה כבר מוכרת למשרד החקלאות. היא עברה התעללות על ידי בעליה, חולצה ושוקמה על ידי משרד החקלאות לפני כשנתיים והועברה למשפחה מאמצת בבית אורן.
הדאגה להולכים על ארבע העסיקה רבים במהלך סוף השבוע הסוער. אמש התקבלה הודעה בחמ"ל משרד החקלאות ופיתוח הכפר על סוסה המתגוררת בחוות סוסים בבית אורן, אשר נפצעה במהלך הניסיונות לחלצה מהאש. רופאת הסוסים בשירותים הווטרינריים במשרד החקלאות, ד"ר צביה מילדנברג וד"ר ליאת מואיז מהלשכה הווטרינרית האזורית, הוזעקו למקום, לנסות לטפל בסוסה, על אף התנאים הקשים.
צוות משרד החקלאות, הכולל את אנשי השירותים הווטרינריים ויחידת הפיצו"ח (פיקוח צומח וחי) הגיע לחוות הסוסים, מלווה בכבאים וברופא הווטרינר של מועצה מקומית חוף הכרמל. הצוות נאלץ לטפל בסוסה לאור פנסים בלבד, שכן אספקת החשמל לקיבוץ נותקה לחלוטין. למרות זאת, הסוסה טושטשה וטופלה ויצאה מכלל סכנה.